Oficiālais Vēstnesis L 257 , 11/10/2000 Lpp. 0024 - 0026



Nolīgums starp Eiropas Kopienu un Norvēģijas Karalisti par Norvēģijas līdzdalību Eiropas Narkotiku un narkomānijas uzraudzības centra darbā LĪGUMSLĒDZĒJAS PUSES, apzinoties vajadzību pēc starptautiskas sadarbības, lai cīnītos pret narkotiku un narkomānijas draudiem sabiedrībā, no jauna apstiprinot īpaši ciešās kultūras, tirdzniecības un sociālās saites, kas vēsturiski izveidojušās starp Eiropas Savienību un Norvēģiju, jo īpaši ekonomiskās, politiskās un juridiskās saites, kas izveidotas ar Eiropas Ekonomikas zonas nolīgumu, ņemot vērā, ka Eiropas Kopiena ar Lēmumu 90/611/EEK [1] noslēdza Apvienoto Nāciju Organizācijas Konvenciju pret narkotisko un psihotropo vielu nelikumīgu tirdzniecību, še turpmāk – "Vīnes Konvencija", un deponēja kompetences deklarāciju attiecībā uz Konvencijas 27. pantu [2], un ņemot vērā, ka Norvēģija ratificēja Vīnes Konvenciju 1994. gada 14. novembrī, ņemot vērā, ka Eiropas Kopiena ar Padomes Regulu (EEK) Nr. 302/93 [3] ("Regula") ir izveidojusi Eiropas Narkotiku un narkomānijas uzraudzības centru ("Centrs"), tā kā (1) Regulas 13. pants paredz, ka Centrā var līdzdarboties tās ārpuskopienas valstis, kurām ir kopīgas intereses ar Kopienu un tās dalībvalstīm; tā kā Norvēģija ir pieteikusies līdzdalībai; (2) Norvēģijai ir tādi paši mērķi, kādi Regulā paredzēti attiecībā uz Centru; (3) Norvēģija atzīst Centra uzdevumu aprakstu un tā darba metodes un prioritārās jomas, kas aprakstītas Regulā; (4) Norvēģijā ir iestāde, kas ir piemērota, lai to piesaistītu Eiropas Informācijas tīklam par narkotikām un narkomāniju, IR NOLĒMUŠAS NOSLĒGT ŠO NOLĪGUMU. 1. pants Norvēģija pilnīgi piedalās Centra darbā saskaņā ar nosacījumiem, kas izklāstīti šajā nolīgumā. 2. pants Eiropas Informācijas tīkls par narkotikām un narkomāniju (Reitox) 1. Norvēģija ir piesaistīta Eiropas Informācijas tīklam par narkotikām un narkomāniju (Retoix). 2. Norvēģija 28 dienu laikā no šā nolīguma stāšanās spēkā paziņo Centram par sava valsts informācijas tīkla galvenajiem elementiem, ieskaitot informāciju par valsts uzraudzības centru, un nosauc citus specializētos centrus, kas varētu sniegt lietderīgu ieguldījumu Centra darbā. 3. Ar Valdes locekļu vienprātīgu lēmumu Norvēģijā izraugās īpašu centru kā par valsts koordinācijas centru. 3. pants Valde Centra Valde uzaicina Norvēģijas pārstāvi piedalīties savās sanāksmēs. Pārstāvis piedalās neierobežoti, taču bez balsstiesībām. Tomēr Valde izņēmuma kārtā var sasaukt sanāksmi par jautājumiem, kas īpaši interesē Kopienu un tās dalībvalstis, kurā piedalās tikai dalībvalstu un Eiropas Komisijas pārstāvji. Valde kopīgā sēdē ar Norvēģijas pārstāvjiem noteiks sīki izstrādātus noteikumus attiecībā uz Norvēģijas līdzdalību Centra darbā. 4. pants Zinātniskā komiteja Centra Valde uzaicina Norvēģijas pārstāvi neierobežoti piedalīties Zinātniskās komitejas sanāksmēs, taču bez balsstiesībām. 5. pants Budžets Norvēģija iemaksās Centram summu, kas līdzvērtīga 5,5 % no Eiropas Savienības subsīdijas, izņemot subsīdiju Reitox tīkla valstu koordinācijas centriem. 6. pants Datu aizsardzība un konfidencialitāte 1. Ja, pamatojoties uz šo nolīgumu, personas datus, kas neļauj identificēt fiziskas personas, Centrs nosūta Norvēģijas iestādēm saskaņā ar valsts tiesību aktiem, šādus datus var izmantot tikai noteiktajam mērķim un saskaņā ar nosūtītājas iestādes noteiktajiem nosacījumiem. 2. Datus par narkotikām un narkomāniju, ko Centrs sniedz Norvēģijas iestādēm, var publicēt, ja tie atbilst Kopienas un Norvēģijas tiesību aktiem par informācijas izplatīšanu un konfidencialitāti. Personas datus nedrīkst publicēt vai padarīt publiski pieejamus. 3. Norvēģijā izraudzītajiem specializētajiem centriem nav pienākums sniegt informāciju, kas atbilstoši Norvēģijas tiesību aktiem ir klasificēta kā konfidenciāla. 4. Attiecībā uz datiem, ko Norvēģijas iestādes sniedz Centram, Centram ir saistoši Regulas 6. pantā paredzētie noteikumi. 7. pants Juridiskais statuss Centram saskaņā ar Norvēģijas tiesību aktiem ir juridiskas personas statuss un visplašākā tiesību un rīcības spēja, ko saskaņā ar Norvēģijas tiesību aktiem piešķir juridiskām personām. 8. pants Atbildība Centra atbildību nosaka noteikumi, kas paredzēti Regulas 16. pantā. 9. pants Tiesa Norvēģija atzīst, ka Centrs ir Eiropas Kopienu Tiesas jurisdikcijā, kā noteikts Regulas 17. pantā. 10. pants Privilēģijas Norvēģija piešķir Centram privilēģijas un neaizskaramību, kas līdzvērtīga tām privilēģijām un neaizskaramībai, kura paredzēta Protokolā par Eiropas Kopienu privilēģijām un neaizskaramību. 11. pants Civildienesta noteikumi Atkāpjoties no Eiropas Kopienu pārējo darbinieku nodarbināšanas kārtības 12. panta 2. punkta a) apakšpunkta, Norvēģijas pavalstniekus, kuriem ir visas tiesības kā pilsoņiem, var pieņemt darbā saskaņā ar līgumu, ko tie noslēdz ar Centra izpilddirektoru. 12. pants Stāšanās spēkā Šis nolīgums stājas spēkā otrā mēneša pirmajā dienā pēc dienas, kad saņemta pēdējā diplomātiskā nota, kas apliecina, ka attiecīgās Līgumslēdzējas puses tiesiskās prasības attiecībā uz nolīguma stāšanos spēkā ir izpildītas. 13. pants Spēkā esamība un izbeigšana 1. Šis nolīgums ir noslēgts uz neierobežotu laiku. 2. Jebkura Līgumslēdzēja puse var denonsēt šo nolīgumu, par to rakstiski paziņojot otrai Līgumslēdzējai pusei. Nolīgums zaudē spēku 12 mēnešus pēc dienas, kad saņemts šāds paziņojums. [1] OV L 326, 24.11.1990., 56. lpp. [2] OV L 326, 24.11.1990., 57. lpp. [3] OV L 36, 12.2.1993., 1. lpp. -------------------------------------------------- Eiropas Kopienu Komisijas deklarācija Budžeta sagatavošanas laikā Komisija aicinās Eiropas Narkotiku un narkomānijas uzraudzības centru cik vien iespējams ņemt vērā Norvēģijas piezīmes attiecībā uz savu ieguldījumu. --------------------------------------------------